- Tã Âꞌdâ
- <
- 12
- >

12
Tã Sãtánã drí rû cẽzó kpı̣̃ı̣̂ õjílã Ôvârí kâ ûfúlı̣́ rî
1 Nĩngá sĩ, má drí tã lârâkô ândrê ꞌbũû ꞌálâ rî ndrẽzó. Má ndrê õkó ãzâ trá, gólâ sõ ítá lậgû-lậgû ı̣̃tú kâtí ĩꞌdî yí rú, gõꞌdá gólâ rĩꞌá âdréꞌá párá drı̣̃ı̣̂. Gólâ sõ ngá gólâ ı̣̃ꞌbı̣̂ꞌbı̣̂wạ́ mûdrı̣́-drı̣̃-lâ-ngâ-rı̣̃ rî ꞌbá yî lôꞌĩzó dîrî gbãâ rú lâ sĩ rî ĩꞌdî yí drı̣̃ı̣̂. 2 Õkó rî ꞌdĩ cú rĩꞌá ꞌâ bê gõꞌdá gólâ trá ãnyî ꞌẽꞌá tı̣̃lı̣́. Gõꞌdá mvá lãzé-lãzé tı̣̃lı̣́ rî kâ drí sĩ rî, gólâ drí trẽzó ûrû.
3 Nĩngá sĩ, má drí kpá tã lârâkô ãzâ ndrẽzó. Má drí ı̣̃nı̣̃ ândrê kãâkâ ũrı̣̃ dã ꞌbá ãkĩ má rú rî ndrẽzó. Ị̃nı̣̃ rî ꞌdĩ drı̣̃ lâ yî rĩꞌá njı̣̂-drı̣̃-lâ-rı̣̃ cú íꞌyá bê rĩꞌá zãlô mûdrı̣́. Gõꞌdá gólâ sõ ạ́pạ̃ kúmú kâ rî ĩꞌdî drı̣̃ ꞌdî ꞌbá yî drı̣̃ı̣̂ sĩ ãlô-ãlô. 4 Gólâ drí íyî ãvî ꞌdĩ ꞌbãzó kóyóꞌbí ró gõꞌdá ãlô nâ ꞌásĩ ı̣̃ꞌbı̣̂ꞌbı̣̂wạ́ kâ ꞌbũû ꞌálâ rî ꞌbá yî ậkũlı̣́ vólé lôꞌdélé ı̣̃nyạ́kú drı̣̃ı̣̂.*12.4 Ị̃ꞌbı̣̂ꞌbı̣̂wạ́ ꞌdĩ ꞌbá yî âꞌdâ tã mãlãyíkã yî drí lẽlé ꞌdẽzó Sãtánã vósĩ kúmú ró Ôvârí rî võ ꞌá rî ĩꞌdî. Ị̃nı̣̃ ândrê ꞌdĩ trá rĩꞌá âdréꞌá õkó gólâ ꞌẽ ꞌbá trá mvá tı̣̃lı̣́ ꞌdĩ ândrá, tãlâ õzõ úũtı̣̂ mvá rî ꞌdĩ trá rî, kôrô yí drí tẽzó lâ vólé.
5 Má ndrê õkó ꞌdĩ tı̣̂ mvá trá mvá ágó ró. Mvá rî ꞌdĩ âꞌdô âꞌdóꞌá kúmú ró õrĩ ndrĩ gólĩyî ãngó ꞌá rî ꞌbá yî drı̣̃lı̣́, gõꞌdá gólâ âꞌdô kpá lâŋõ fẽꞌá ãmbá gólĩyî tã õnjí ꞌẽ ꞌbá rî yî drí. Gõꞌdá útı̣́lı̣́ bê mvá ꞌdĩ trá rî, ódrí îngázó lâ trõlé ꞌwãâ nĩzó ĩꞌdí bê lâ Ôvârí ngálâ. 6 Nĩngá sĩ rî, mvá rî ꞌdĩ ândrê lâ drí rãzó vólé õmã ꞌálâ. Tólâ rî, Ôvârí êdê võ trá gólâ drí rĩzó, gólâ rî vó ndrẽlé kậyı̣̂ kútũ-ãlô-kámá-rı̣̃-drı̣̃-lâ-ngâ-nyâꞌdî-nâ (1,260) sĩ.*12.6 Kậyı̣̂ kútũ-ãlô-kámá-rı̣̃-drı̣̃-lâ-ngâ-nyâꞌdî-nâ ꞌdĩ úlı̣́ mãnĩgõ ꞌî. Tã ífí lâ rĩꞌá nõtí. ꞌDĩî kậyı̣̂ gólâ ạ̃jú-ꞌbá-ãzí drí rĩzó õjílã Ôvârí kâ lârâkô lâ yî ꞌẽlé õnjí ró rî ĩꞌdî.
7-8 Gõꞌdá nĩngá sĩ, má drí ạ̃jú ꞌdẽ ꞌbá võ Ôvârí kâ rî ꞌálâ rî ndrẽzó. Gõꞌdá mãlãyíkã Ôvârí kâ ãmbá ró zı̣̃lı̣́ Mãyíkõlõ gõꞌdá gólĩyî ꞌdẽ ꞌbá gólâ vósĩ rî ꞌbá yí bê drí ngãzó ĩyî ạ̃jú ꞌbũlı̣́ ı̣̃nı̣̃ ândrê ꞌdĩ bê gõꞌdá kpá gólĩyî ꞌdẽ ꞌbá gólâ vósĩ rî ꞌbá yí bê. Ị̃nı̣̃ ândrê ꞌdĩ gólĩyî ꞌdẽ ꞌbá gólâ vósĩ rî ꞌbá yí bê ꞌbû ĩyî ạ̃jú trá tákányĩ. Lé ĩtí rî, Mãyíkõlõ yî ạ̃jú ꞌbũ ꞌbá íyíkâ rî ꞌbá yí bê dı̣̂ kôrô gólĩyî drı̣̃ı̣̂ sĩ ạ̃jú ꞌbũ ꞌbá gólâkâ rî ꞌbá yí bê. 9 Gõꞌdá ĩtí rî, Mãyíkõlõ yî drí ı̣̃nı̣̃ ândrê ꞌdĩ rũzó gõꞌdá âdrólé vólé võ ꞌbũû ꞌálâ rî lésĩ ậvũlı̣́ ãngó drı̣̃ı̣̂ ndrĩ ꞌdó gólĩyî ꞌdẽ ꞌbá trá gólâ vósĩ rî ꞌbá yí bê. Ị̃nı̣̃ ândrê rî ꞌdĩ rú lâ rĩꞌá Sãtánã, gólâ ĩꞌdî rĩꞌá kúmú líndrí õnjí rî ꞌbá yí kâ. Gõꞌdá gólâ kpá ĩꞌdî ı̣̃nı̣̃ gólâ ạ̃kû ró sı̣́sı̣́ nã ꞌbá yî sĩ, rĩ ꞌbá trá rĩꞌá õjílã ndrĩ ãngó drı̣̃ ꞌá rî ꞌbá yî âdólé rî gõꞌdá kpá bũúũ ngbãângbânõ rî ĩꞌdî.
10 Gõꞌdá nĩngá sĩ, má drí ãzákôlâ ꞌdĩ gbórókõ lâ ârízó ngbạ́lạ́-ngbạ́lạ́ võ ꞌbũû ꞌálâ rî lésĩ kĩ,
“Ôvârí pâ õjílã íyíkâ trá.
Õjílã ndrĩ ndrê gólâ rî mbârâkã ãkĩ Kúmú ró ꞌdĩ trá,
gõꞌdá gólĩyî ndrê mbârâkã ãkĩ Krístõ gólâ drí njĩlí ãmâ pã ꞌbá ró rî, kâ rî kpá trá.
Nĩ ndrê drẽ, Sãtánã gólâ rĩ ꞌbá trá rĩꞌá âdrélé Ôvârí ândrá kárá rĩlí tã lôꞌbãlé ĩꞌdî ãmâ ậdrúpı̣̃ yî rú rî,
áâdrô gólâ trá vólé Ôvârí ngá lésĩ ậvũlı̣́ ãngó drı̣̃ ꞌá.
11 Gõꞌdá ãmâ ậdrúpı̣̃ yî trõ tã gólâ drı̣́gạ́ sĩ,
tãlâ gólâ lôꞌbã tã õnjí bê gólĩyî rú Ôvârí drí rî,
gólĩyî kĩ gólâ drí rî, ‘Ôvârí âyê ãmâ trá tã õnjí ãmákâ ꞌásĩ,
tãlâ Yésũ Kạ́bı̣̃lı̣́kı̣̃ drı̣̃ tĩtĩ kâ ró rî úfû trá ãmâ võ ꞌá.’
Gólĩyî pẽ gólâ, tãlâ gólĩyî rî trá tã lẽlẽ sĩ tã Yésũ kâ ꞌá,
õzõ kpálé úũfû gólĩyî tã lâ tãsĩ rî.
12 Bê trá ĩtí rî, ꞌdõvó gõꞌdá, Ãyĩkõ! Ãyĩkõ!
Ãnî õjílã gólĩyî ndrĩ rĩ ꞌbá ꞌbũû ꞌálâ rî ꞌbá yî ãâꞌdô ãyĩkõ ró.
Gõꞌdá ĩzã kõkõ, ĩzã kõkõ ãnî õjílã gólĩyî ndrĩ rĩ ꞌbá ãngó drı̣̃ ꞌá tólâ rî yî drí!
Nĩ âꞌdô âꞌdóꞌá lâŋõ ândrê bê, tãlâ Sãtánã câ trá ãngó drı̣̃ı̣̂ ꞌásĩ.
ꞌDõvó gólĩyî ĩzã õgâ ãnî lı̣̃fı̣́.
Sãtánã rĩꞌá õmbã ró tãlâ gólâ nı̣̃ trá kĩ nĩ rî,
Ôvârí ãâꞌdô bí ꞌẽꞌá kậyı̣̂ íyíkâ rî ꞌbãlé rû ndẽlé.”
13 Gõꞌdá ı̣̃nı̣̃ ândrê õnjí ꞌdĩ nı̣̃ bê trá kĩ, ạ́ậvũ yî trá vólé ꞌbũû lésĩ ı̣̃nyạ́kú drı̣̃ı̣̂ nõlé rî, drílâ ngãzó rĩꞌá õkó gólâ mvá tı̣̃ ꞌbá trá nõ drõlé. 14 Kpálé ĩtí rî, ódrí úfú fẽzó rı̣̃ õkó rî ꞌdĩ drí, tãlâ gólâ õngâ ró bê ĩꞌdî sĩ lâ õzõ ạ́rı̣́ kâtí ngá pãlé vólé ı̣̃nı̣̃ õnjí ꞌdĩ drı̣́gạ́ sĩ, nĩꞌá võ êdélé trá gólâ rî nyãányâ drí õmã ꞌálâ nã ꞌálâ, ꞌdĩî tãlâ órî ró gólâ rî vó ndrẽlé tólâ ndrô nâ sĩ cú ító ꞌâ lâ bê.*12.14 Ndrô nâ cú ító ꞌâ lâ bê gõꞌdá kpá kậyı̣̂ kútũ-ãlô-kámá-rı̣̃-drı̣̃-lâ-ngâ-nyâꞌdî-nâ ꞌdĩ tã ífí lâ rĩꞌá nõtí. ꞌDĩî kậyı̣̂ gólâ ạ̃jú-ꞌbá-ãzí drí rĩzó õjílã Ôvârí kâ lârâkô lâ yî ꞌẽlé rî ĩꞌdî. 15 Gõꞌdá nĩngá sĩ, ı̣̃nı̣̃ õnjí ꞌdĩ drí lı̣̃mvû lôꞌdézó yí ꞌásĩ áyágá ândrê kâtí gõlé õkó ꞌdĩ ngálâ, tãlâ lı̣̃mvû rî ꞌdĩ ũdı̣̂ ró bê gólâ bê vólé. 16 Lé ĩtí rî, ı̣̃nyạ́kú drí lãfâ nyĩzó rı̣̃ lı̣̃mvû ꞌdĩ sẽzó ngbá vólé gõꞌdá õkó ꞌdĩ drí ngá pãzó. 17 Tãlâ tã ꞌdî tãsĩ rî, ı̣̃nı̣̃ õnjí ꞌdĩ drí âꞌdózó õmbã ró rõô õkó ꞌdĩ bê, gõꞌdá drílâ ngãzó nĩꞌá ạ̃jú ꞌbũlı̣́ õkó ꞌdĩ mvá lâ yî ãzâ gólĩyî âꞌdó ꞌbá ndrĩ õjílã rĩ ꞌbá tã ꞌbãꞌbã gólĩyî Ôvârí kâ rî ı̣̂njı̣̃lı̣́, gõꞌdá kpá tã pạ̃tı̣́ı̣̃ gólâ Yésũ drí âꞌdálé trá gólĩyî drí rî ꞌbá yí bê.

- Tã Âꞌdâ
- <
- 12
- >

*12:4 12.4 Ị̃ꞌbı̣̂ꞌbı̣̂wạ́ ꞌdĩ ꞌbá yî âꞌdâ tã mãlãyíkã yî drí lẽlé ꞌdẽzó Sãtánã vósĩ kúmú ró Ôvârí rî võ ꞌá rî ĩꞌdî.

*12:6 12.6 Kậyı̣̂ kútũ-ãlô-kámá-rı̣̃-drı̣̃-lâ-ngâ-nyâꞌdî-nâ ꞌdĩ úlı̣́ mãnĩgõ ꞌî. Tã ífí lâ rĩꞌá nõtí. ꞌDĩî kậyı̣̂ gólâ ạ̃jú-ꞌbá-ãzí drí rĩzó õjílã Ôvârí kâ lârâkô lâ yî ꞌẽlé õnjí ró rî ĩꞌdî.

*12:14 12.14 Ndrô nâ cú ító ꞌâ lâ bê gõꞌdá kpá kậyı̣̂ kútũ-ãlô-kámá-rı̣̃-drı̣̃-lâ-ngâ-nyâꞌdî-nâ ꞌdĩ tã ífí lâ rĩꞌá nõtí. ꞌDĩî kậyı̣̂ gólâ ạ̃jú-ꞌbá-ãzí drí rĩzó õjílã Ôvârí kâ lârâkô lâ yî ꞌẽlé rî ĩꞌdî.

© 2002 WBT